Komisijos Reglamentas (EB) Nr. 2701/98
1998 m. gruodžio 17 d.
dėl duomenų, teiktinų rengiant verslo struktūros statistiką, serijų
(tekstas svarbus EEE)
EUROPOS BEDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos reglamentą (EB, Euratomas) Nr. 58/97 dėl verslo struktūros statistikos [1] ir ypač į jo 12 straipsnio ii, v ir vii punktą,
kadangi Tarybos reglamentas (EB, Euratomas) Nr. 58/97 nustatė bendrą Bendrijos statistinių duomenų apie verslo struktūrą, veiklos rūšis, konkurencingumą ir veiklos rezultatus Bendrijoje rengimo sistemą;
kadangi būtina nustatyti daugiametį verslo struktūros statistinių duomenų rengimo periodiškumą; kadangi būtina nustatyti pirmuosius ataskaitinius metus, už kuriuos bus renkami preliminarūs verslo struktūros statistikos rezultatai; kadangi, pateikiant verslo struktūros statistinius duomenis, būtina nustatyti tų duomenų suskirstymą;
kadangi numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Daugiamečių rodiklių pateikimo periodiškumas, rezultatų suskirstymas ir preliminarių rezultatų rengimo, kaip nurodyta Reglamento (EB, Euratomas) Nr. 58/97 4, 8 ir 9 straipsniuose, pirmieji ataskaitiniai metai nurodomi šio reglamento priede apibrėžtose duomenų serijose.
2 straipsnis
1. Valstybės narės parengia šias serijas 1999 ataskaitinių ir vėlesnių metų duomenims.
2. Valstybės narės taip pat parengia šias serijas 1995, 1996, 1997 ir 1998 ataskaitinių metų duomenims, jeigu tai atitinka galiojančią nacionalinę praktiką.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gruodžio 17 d.